Birgit Skarstein med nok en skade: – Det tilter litt
Selv for alltid smilende Birgit Skarstein (35) har nedturene tæret på på veien mot Paris 2024. Nå satser et av Norges største Paralympics-håp i Paris til sommeren på at hellet har snudd. – Det har vært en tøff vinter, innrømmer hun på telefonen fra Italia, der ro-landslaget er på samling. Det er deres base i vintermånedene. «En ulykke kommer sjelden alene», heter det. For Birgit Skarstein har de kommet på rekke og rad i forberedelsene. Det passer selvfølgelig dårlig i et Paralympics-år:   – Derfor har jeg måttet trene alternativt. Men nå er jeg tilbake på vannet, forteller Skarstein til VG. – Hva skjedde? – Det ble mye ski da jeg var hjemme på ski i påsken. Jeg bikket 30 timer i løypa på ei uke, i tillegg til doble terskeløkter med ro-maskin. Det var sugent føre, og jeg dro han kanskje litt for langt, derfor ble det en overbelastning i armen. – Burde du skjønt det? – Tja, det pleier jo å gå bra. Men når du begynner å få skader, så tilter systemet litt ut av balanse. Vanligvis hadde jeg tålt den mengden med skigåing i påsken. Etter beinbruddet har jeg fått trent mindre på snø enn normalt og var rett og slett ikke i den skiformen som jeg har vært i de ti siste årene. Jeg tålte  det akkurat ikke. – Men noe er vel positivt? – Selvfølgelig! Her i Italia er det 26 grader og sommerfølelse! Og jeg har fått syklet mye! Allerede den siste uken i april er det EM. Der tenker Birgit Skarstein å stille til start. – Men alle tanker er rettet mot Paris. Det er der jeg skal være på mitt beste. Og det er ikke før i månedsskiftet august-september. Birgit Skarstein vant gull i Paralympics i Tokyo i 2021 (utsatt ett år på grunn av corona). Nå er tanken å forsvare den tittelen i Paris. Skarstein vant senest VM-gull høsten 2023. Hennes gullserie er ekstremt imponerende: – Blir det nytt gull? – Oj, det blir tøft! Tyskeren Manuela Diening satte verdensrekord på ro-maskin i vinter og virker veldig sterkt. Det var en skremmende god tid. Nathalie Benoit blir garantert sterk på hjemmebane i Frankrike. Israelske Moran Samuel holder fortsatt koken og ukrainske Anna Sheremet er også god. Russerne har fått lov til å delta, og Kina kommer ofte i siste liten med en god båt. – Men det holder at du finner formen til Paralympics? – Tja, altså: Det er viktig å ha en god rangering før Paralympics, for da får du en lettere vei til finalen i Paris. Det er en kjempefordel. – Vi har den inngangen vi har til sesongen, og vi har gjort det beste vi kan ut av det. Vi er ganske drillet på ikke å dvele ved det som ikke har vært optimalt, og konsentrere oss om å gjøre så godt vi kan med det vi har. Og det kan gå veldig fint, jeg har fått trent mye bra alternativt. Treningen nå foregår i Gavirate, litt nord for Milano. Der bor roerne på et australsk treningssenter. Birgit Skarstein har nå tankene rettet mot Paralympics, men overbelastningen gjorde at hun sist uke fikk tid til å stikke innom på styremøtet i Uno-X sykkellag. Det er den siste av hennes mange verv og aktiviteter utenfor toppidretten. – Jeg blir veldig imponert av satsingen deres. Jeg henter inspirasjon til min egen satsing der!
Birgit Skarstein (35) er et av Norges største Paralympics-håp i sommer og er tilbake på vannet etter tre skader på et halvt år. Skarstein har gjennomgått en tøff vinter med brudd i hælen, brudd i leggbeinet og overbelastning i armen. Målet er å forsvare Paralympics-gull fra Tokyo og være på sitt beste under Paris 2024. Skarstein har en imponerende gullserie fra tidligere mesterskap.